চক্রান্ত করেই রাজবংশীদের হয়রানি করা হচ্ছে! আক্রমণ কমিশনকে

কোচবিহার : ভোটার তালিকার নিবিড় সংশোধন বা এসআইআর (SIR) প্রক্রিয়া নিয়ে প্রথম থেকে বিতর্ক তুঙ্গে। ইতিমধ্যে এনামুরেশন ফর্মের কাজ শেষ হয়ে প্রাথমিক খসড়া তালিকা প্রকাশিত হয়েছে। কিন্তু, যাঁদের নাম তালিকায় নেই এবং যাঁদের ক্ষেত্রে অসংগতি দেখা গিয়েছে তাঁদেরকে নিয়ে চলছে শুনানি। এবার নির্বাচন কমিশন রাজবংশী (Rajbangshi) ভূমিপুত্রদের হয়রানি করছে বলে অভিযোগ উঠল।

রাজবংশীরা প্রশ্ন তুলেছেন, নির্বাচন কমিশন ভূমিপুত্র রাজবংশীদের কাগজ দেখতে চাইছে। কিন্তু, নির্বাচন কমিশনার (Election Commissioner), প্রধানমন্ত্রী ওদের কাগজ কোথায়? আগামী দিনে এসআইআর নিয়ে ভূমিপুত্র রাজবংশীদের হেনস্থা করা বন্ধ না হলে বৃহত্তর আন্দোলন সংঘটিত করা হবে বলেও হুঁশিয়ারি দেওয়া হয়েছে।

আরও খবর : আশাকর্মীদের স্বাস্থ্যভবন অভিযান ঘিরে উত্তাল রাজ্য!

এ নিয়ে সম্প্রতি সাংবাদিক বৈঠক করেছিলেন দ্য নিউ গ্রেটার কোচবিহার পিপলস অ্যাসোসিয়েশন (The New Greater Cooch Behar People’s Association)। সেখানে অভিযোগ করা হয়েছে, রাজবংশীদের উপর চক্রান্ত করেই হয়রানি করা হচ্ছে। এ নিয়ে নির্বাচন কমিশনার জ্ঞানেশ কুমার ও প্রধানমন্ত্রী নরেন্দ্র মোদিকেও কটাক্ষ করেছেন তারা।

সংগঠনের সাধারণ সম্পাদক পরেশ বর্মন অভিযোগ করেন, একটি পরিকল্পিত চক্রান্তের মাধ্যমে এসআইআর (SIR) প্রক্রিয়াকে ব্যবহার করে রাজবংশীদের টার্গেট করা হচ্ছে। তাঁর সাফ কথা, “এসআইআর-এর নামে রাজবংশী ভূমিপুত্রদের হয়রানি চলতে পারে না। এই অবিচার বন্ধ না হলে বৃহত্তর আন্দোলনে নামবে সংগঠন।” তিনি আরও জানান, এসআইআর সংক্রান্ত একাধিক পদ্ধতিগত ত্রুটির কথা উল্লেখ করে ভারতের প্রধানমন্ত্রী, স্বরাষ্ট্রমন্ত্রী, নির্বাচন কমিশনারসহ বিভিন্ন দপ্তরে দাবি-পত্র পাঠানো হয়েছে। পাশাপাশি রাজ্য সরকার এসআইআর প্রক্রিয়ার ত্রুটি নিয়ে নির্বাচন কমিশনের বিরুদ্ধে যে অবস্থান নিয়েছে এবং প্রতিরোধ ও প্রতিবাদের ডাক দিয়েছে, তাকেও সমর্থন জানিয়েছে সংগঠনের নেতৃত্ব। সংগঠনের হুঁশিয়ারি, দ্রুত এই হয়রানি বন্ধ না হলে আগামী দিনে রাজ্যজুড়ে আন্দোলন আরও তীব্র করা হবে।